laion/Wikipedia-Exotic huggingface dataset:
חץ 4

חץ 4 הוא טיל נגד טילים ישראלי הנמצא בתכנון על ידי מפעל מלמ כחלק ממערכת הנשק חץ, וככל הנראה הוא מיועד לירוט טילים בליסטיים בעלי ראשי קרב מתפצלים בחלל. במסגרת הפיתוח החדש ישופרו גם יכולות הקשורות לטווח והדיוק של הטיל המיירט מהדור הקודם, חץ 3. מידע על תכנון הקונספט של החץ 4 פורסם באוגוסט 2017, ולדברי בועז לוי, שכיהן באותה עת כסמנכ"ל התעשייה האווירית ומנהל חטיבת טילים וחלל, בשלב זה לא היה ברור האם התכנון יבשיל לדור הבא של טילי החץ. דווח כי התכנון החל על אף כי אין מידע שלאיראן יש את היכולות והטכנולוגיה לפיתוח טיל מרובה ראשי נפץ, וישראל נערכת לאיום עתידי. אולם לאחר כחודש מהדיווח איראן הכריזה על ניסוי בטיל חדיש בעל יכולות אלו. בפברואר 2021 פורסם כי התעשייה האווירית לישראל ומנהלת חומה במפא"ת החלו בפיתוח מערכת חץ 4 בשיתוף עם הסוכנות האמריקנית להגנה מפני טילים, והיא עתידה להחליף את מערכת חץ 2. מערכת החץ 4 מתוכננת לתת מענה לאיומי טילים שמערכת החץ 3 אינה מסוגלת לספק: טילים בליסטיים בעלי ראשי קרב מתפצלים (MIRV: Multiple independently targetable reentry vehicle). מטרתו של טיל מרובה ראשי נפץ הוא לפזר את הפגיעה והנזק בשטח האויב, ולמקסם את השפעותיו של הטיל התוקף, ובעידן המודרני אף להקשות מאוד על המדינה המותקפת ליירט את האיום משום שהטיל התוקף מפצל את ראש הקרב למספר ראשי קרב עצמאים בחלל. יירוט טיל שכזה יכול להעשות לפני שלב פיצול הראשים בחלל, או תאורטית יירוט לאחר שלב הפיצול של כל ראש קרב בנפרד - יכולת שלא קיימת עדיין באף מערכת יירוט בעולם. מדיה וקבצים בנושא חץ 4 בוויקישיתוף שי לוי, ‏מתכוננים לאיום עתידי: ישראל החלה לפתח את ה"חץ 4", באתר ‏מאקו‏, 8 באוגוסט 2017 IAI, Israel MOD and the U.S. MDA announce the development of Arrow-4, סרטון בערוץ "התעשייה האווירית", באתר יוטיוב (אורך: 2:51) ישראל החלה בעבודה על פיתוח הקונספט של החץ-4, באתר DefenseNews, אוגוסט 2017 (באנגלית) שי לוי, ‏מתכוננים לאיום עתידי: ישראל החלה לפתח את ה"חץ 4", באתר ‏מאקו‏, 8 באוגוסט 2017 סוכנויות הידיעות, איראן: ביצענו ניסוי בטיל לטווח 2,000 קילומטרים, באתר ynet, 17 בספטמבר 2017 ישראל החלה בפיתוח "חץ 4" יחד עם הסוכנות האמריקנית להגנה מפני טילים, חדשות 0404
מחוז ליש

מחוז ליש (באנגלית: County Laois, באירית: Contae Laoise) הוא מחוז באירלנד. המחוז ממוקם בפרובינציית לנסטר, ובירת המחוז היא העיר פורט ליש. המחוז הוקם על אדמות הממלכה הקלטית ההיסטורית לויגיס(אנ'), שעל שמה הוא גם נקרא, והוא המחוז היבש ביותר באירלנד. בתקופת השלטון הבריטי באירלנד היה נקרא המחוז "מחוז המלכה" ובירתו נקראה "מריבורו" – שניהם על שמה של מרי הראשונה, מלכת אנגליה. לפי מפקד משנת 2016, מתגוררים במחוז כ-84,732 תושבים, עלייה של כ-20% מאז המפקד של 2006 – גידול האוכלוסין הגבוה ביותר באירלנד. הרי סליבה בלום(אנ') משתרעים על חלק עצום של החלק הצפון-מערבי של מחוז ליש, ובהם כ-480 ק"מ של שבילי הליכה. מבחינה היסטורית, יש למחוז עבר עתיק. מעגל אבן משומר מתקופת הברונזה במונמונרי וכמה מבצרים בקלופוק, מונלי ובעיקר בסקירק, מציעים נוף לעבר העתיק של המחוז. המחוז גובל במחוז קילקני מדרום, במחוז טיפררי מדרום מערב, במחוז אופאלי מצפון, במחוז קילדייר ממזרח ובמחוז קרלו מדרום מזרח. מדיה וקבצים בנושא מחוז ליש בוויקישיתוף אתר האינטרנט הרשמי של מחוז ליש מחוז ליש, באתר אנציקלופדיה בריטניקה (באנגלית) ireland101, Counties of Ireland – Laois ערך זה הוא קצרמר בנושא גאוגרפיה של אירלנד. אתם מוזמנים לתרום לוויקיפדיה ולהרחיב אותו.
מחוז לונגפורד

מחוז לונגפורד (באנגלית: County Longford, באירית: Contae an Longfoirt) הוא מחוז באירלנד. המחוז ממוקם בפרובינציית לנסטר, ובירת המחוז היא העיר לונגפורד, שהמחוז נקרא על שמה. לפי מפקד משנת 2016, מתגוררים במחוז כ-40,810 תושבים, כשפרט למחוז ליטרים, מחוז לונגפורד הוא הקטן ביותר באירלנד מבחינת אוכלוסייה. המחוז גובל במחוז ליטרים מצפון, במחוז קאוואן מצפון מזרח, במחוז וסטמית' ממזרח ומדרום ובמחוז רוסקומון ממערב. רובו של מחוז לונגפורד שוכן באגנו של נהר שאנון. מדיה וקבצים בנושא מחוז לונגפורד בוויקישיתוף אתר האינטרנט הרשמי של מחוז לונגפורד (באנגלית) מחוז לונגפורד, באתר אנציקלופדיה בריטניקה (באנגלית) מחוז לונגפורד, ברשת החברתית פייסבוק מחוז לונגפורד, ברשת החברתית אקס (טוויטר) מחוז לונגפורד, ברשת החברתית אינסטגרם מחוז לונגפורד, סרטונים בערוץ היוטיוב ערך זה הוא קצרמר בנושא גאוגרפיה של אירלנד. אתם מוזמנים לתרום לוויקיפדיה ולהרחיב אותו.
מחוז לאות'

מחוז לאות׳ (באנגלית: County Louth, באירית: Contae Lú) הוא הקטן שבמחוזות אירלנד. המחוז ממוקם בפרובינציית לנסטר, ובירת המחוז היא העיר דאנדוק, על אף שהוא נקרא על שם העיירה לאות'. לפי מפקד משנת 2016, מתגוררים במחוז כ-128,884 תושבים, בצפיפות אוכלוסין שהיא השנייה בגודלה באירלנד, שנייה רק למחוז דבלין. רוב אוכלוסיית המחוז מתגוררת בערים דאנדוק שבצפונו או דרוהדה שבדרומו, שהן הערים הגדולות במחוז וגם הערים השישית והשביעית בגודלן (בהתאמה) באירלנד כולה. המחוז גובל במחוז ארמה שבצפון אירלנד מצפון, במחוז מונאהן מצפון מערב, במחוז מית' מדרום ובים האירי ממזרח. בעבר, המחוז היה חלק מפרובינציית אלסטר, עד שבשנת 1596 הוחלט על היותו חלק מלנסטר. באזור העיר אומית' הייתה מדוברת עד תחילת המאה ה-20 השפה האירית. ניב מקומי של מחוז לאות' התקיים בעיר ובסביבותיה עד שנת 1930, אז הוא נכחד יחד עם דובריו האחרונים, וממנו נותרו הקלטות בלבד. כ-1,587 מתושבי המחוז מעידים שהם מדברים בשפה האירית מחוץ למערכת החינוך. מדיה וקבצים בנושא מחוז לאות' בוויקישיתוף אתר האינטרנט הרשמי של מחוז לאות' מחוז לאות', באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של אירלנד. אתם מוזמנים לתרום לוויקיפדיה ולהרחיב אותו.
חוברת

האם התכוונתם ל... ספר דק, מספר מועט של דפים מאוגדים בכריכה רכה חוברת (גלריה גורדון) – פנזין שיצא במאי 1974 בהוצאת גלריה גורדון. תוכנייה
קורי קרטר

קורי קרטר (באנגלית: Kori Carter; נולדה ב-3 ביוני 1992) היא אתלטית אמריקאית, אלופת העולם (לונדון 2017) ואלופת ארצות הברית (2014) בריצת 400 מטר משוכות. קרטר נולדה וגדלה בקלרמונט, קליפורניה. היא למדה באוניברסיטת סטנפורד. באליפות ארצות הברית שנערכה בסקרמנטו, קליפורניה בסוף יוני 2014 זכתה קרטר במדליית זהב בריצת 400 מטר משוכות בתוצאה של 53.84 שניות, לפני ג'ורג'ין מולין (54.00 שניות) וקסנדרה טייט (54.70 שניות). במבחנים האמריקאים לאליפות העולם שהיוו את אליפות ארצות הברית שנערכו ביוג'ין, אורגון בסוף יוני 2017 זכתה קרטר במדליית ארד בריצת 400 מטר משוכות בתוצאה של 54.41 שניות, אחרי שמיר ליטל (53.83 שניות) וקסנדרה טייט (54.01 שניות). באליפות העולם עצמה שנערכה בבייג'ינג באוגוסט אותה שנה בשלב המוקדמות היא קבעה תוצאה של 56.22 שניות, אך בשלב חצי הגמר היא לא סיימה את הריצה ולכן דורגה במקום 24. במבחנים האמריקאים לאולימפיאדת ריו דה ז'ניירו (2016) סיימה קרטר במקום רביעי בריצת 400 מטר משוכות בתוצאה של 54.47 שניות ולא נכללה במשלחת האמריקאית למשחקים האולימפיים. במבחנים האמריקאים לאליפות העולם שהיוו את אליפות ארצות הברית שנערכו בסקרמנטו בסוף יוני 2017 זכתה קרטר במדליית ארד בשיא אישי חדש של 52.95 שניות, אחרי דלילה מוחמד שקבעה את תוצאת השנה בעולם והתוצאה השישית בכל הזמנים (52.64 שניות) ושמיר ליטל (52.75 שניות). באליפות העולם עצמה שנערכה בלונדון באוגוסט היא זכתה במדליית זהב בריצת 400 מטר משוכות בתוצאה של 53.07 שניות, לפני דלילה מוחמד (53.50 שניות) וריסטננה טרייסי מג'מייקה (53.74 שניות). ריצת 100 מטר: 11.57 שניות (2011) ריצת 200 מטר: 23.07 שניות (2017) ריצת 100 מטר משוכות: 12.76 שניות (2013) ריצת 400 מטר משוכות: 52.95 שניות (2017) מדיה וקבצים בנושא קורי קרטר בוויקישיתוף קורי קרטר, באתר התאחדות האתלטיקה הבין-לאומית קורי קרטר, באתר ליגת היהלום קורי קרטר, באתר Track and Field (נשים)
בנות הריין

בנות הריין (בגרמנית: rheintöcher) הן 3 דמויות אשר מופיעות במחזור האופרות טבעת הניבלונג של המלחין ריכרד וגנר. שמותיהן של בנות הריין הן ווגלינדה (Woglinde), וולגונדה (Wellgunde), ופלוסהילדה (Floßhilde), והן שלוש נערות דמויות ניאדות (נימפות מים) אשר חיות בנהר הריין ושומרות על זהב הריין. בנות הריין פותחות את האופרה הראשונה, זהב הריין וסוגרות את האופרה האחרונה, דמדומי האלים, ובכך נוצר מעין סגירת מעגל במהלך 3 האופרות. בניגוד לדמויות האחרות באופרות, אשר מבוססות על דמויות שונות במיתולוגיה הנורדית מתוך אדה פרוזאית ואדה פואטית, בנות הריין מבוססות על מעשיות שונות ברחבי אירופה ועל בנות הים והנימפות אשר מופיעות בשירת הניבלונג. בנות הריין מופיעות ב-4 סצנות במהלך האופרות, 2 בזהב הריין ו-2 בדמדומי האלים. מדיה וקבצים בנושא בנות הריין בוויקישיתוף
יחזקאל קישון

יחזקאל קישון (19 ביולי 1933 – 19 ביוני 2006) היה קרדיולוג, פרופסור לקרדיולוגיה, מייסד ומנהלו הראשון של המכון הקרדיולוגי בבית החולים וולפסון, ראש החוג לקרדיולוגיה בבית ספר לרפואה באוניברסיטת תל אביב, מג"ד במילואים של גדוד רפואה בדרגת סא"ל. קישון נולד לברוך ובלומה באנטוורפן שבבלגיה, אמו עלתה לארץ מפולין והייתה ממקימי קיבוץ חולדה. אביו שעלה מרוסיה למד הנדסה בטכניון בבלגיה וניגן כינור בתזמורת הטכניון. הוריו נפגשו במקרה בבלגיה ונישאו. בהיותו בן שנה וחצי, בשנת 1935 הגיע עם הוריו לארץ ישראל. המשפחה התגוררה בפתח תקווה ובהמשך בתל אביב. סיים את לימודיו התיכוניים בגימנסיה הרצליה, במקביל סיים את הקונסרבטוריון בתל אביב כשהוא מתמקד בנגינת כינור. במסגרת העתודה האקדמית התקבל קישון ללימודי הרפואה באוניברסיטה העברית בירושלים. בסיום לימודי הרפואה שירת כרופא צבאי בחיל הצנחנים. בשנת 1966 יצא קישון עם משפחתו לאנגליה להתמחות בקרדיולוגיה בבית החולים המרסמיט בלונדון. בזמן היותו בלונדון פרצה מלחמת ששת הימים. בהיותו רס"ן בצנחנים מיהר לחזור ארצה. בנספחות הצבאית בלונדון נמסר לו שהתפקיד הדחוף ביותר הוא לשרת כרופא על הצוללת אח"י לויתן (צ-75) אשר ביחד עם הצוללת אח"י דקר ערכו אימונים באותה עת באנגליה. הצוללת הייתה אמורה להגיע ארצה ולפטרל לאורך חופיה. אף על פי שמעולם לא היה קודם לכן בצוללת, התנדב קישון לתפקיד זה. בתום המלחמה קישון חזר להשתלמות באנגליה. בסוף שנת 1967 המשיך קישון להשתלם במשך שנתיים בקרדיולוגיה במאיו קליניק שבמינסוטה, ארצות הברית. בתום התמחותו, בהמשך לבקשתו של הפרופ' הנרי נויפלד חזר קישון לבית החולים תל-השומר שם הקים את יחידת הצינתורים. במלחמת יום הכיפורים (1973), היה קישון מפקד גדוד הרפואה באוגדה של אריק שרון וצלח את תעלת סואץ. בשנת 1980 התבקש קישון לקחת חלק במערך הקמת בית חולים וולפסון בחולון (אז תל גיבורים) ובפרט בהקמת מכון לב בבית חולים זה. קישון התמנה למנהל מכון הלב, והקים בהדרגה את היחידה לטיפול נמרץ, המרכז לצנתור לב, מרכז לאקו - לב, ויחידת מחקר. בשנת 1994 הוענק לקישון "פרס העבודה" על ניהול מוצלח של מכון הלב אותו הקים, על מחקריו המדעיים ועל קליטת רופאים עולים והכשרתם לעבודה בארץ. קישון מונה לראש החוג לקרדיולוגיה באוניברסיטת תל אביב, קישון נבחר לנשיא האיגוד הקרדיולוגי בישראל וכעבור שנים גם לחבר כבוד באיגוד זה. בנוסף קישון מונה ליו"ר ועדת הלסינקי הארצית לניסויים קליניים. קישון היה חבר האגודה לרפואה ולמשפט ואף חבר ההנהלה. קישון פרסם למעלה מ-150 מאמרים שהתפרסמו בספרות הקרדיולוגית . ב-2006 נפטר קישון. בבית החולים וולפסון מוענק מדי שנה "הפרס על שם קישון". משפחת קישון הקימה קרן לזכרו, במסגרתה מחולקים מדי שנה פרסים לעובדים המצטיינים בשלושה תחומים: רפואה, סיעוד, ומקצועות פרה-רפואיים קישון היה נשוי למרים שעלתה מרומניה. ביתו ליאת קישון-רבין פרופסור למדעי השמיעה. בנו ערן, מהנדס אלקטרוניקה. בתו זיוית, עורכת דין. ביער חולדה הוקמה פינת מרגוע וחורשה על שם פרופ' יחזקאל קישון ובה סלע עם כתובת הנצחה לזכרו. פרופ' קישון יחזקאל (ההסתדרות הרפואית בישראל, אתר הר"י) פרופ' יחזקאל קישון - תולדות חיים עדות ד"ר קישון יחזקאל - מפקד גדוד רפואה 504 באוגדה 143, באתר המרכז למלחמת יום הכיפורים "עמוד האש" מלחמת יום כיפור, אגד תחזוקה 7093 אח"י לוויתן - בים האירי ליד בריטניה, הענף לאיתור נעדרים נשיאי האיגוד הישראלי לקרדיולוגיה פרופ' יחזקאל קישון (1987-1989) פרס ע"ש קישון בית החולים וולפסון
אליפות העולם בכדורסל נשים 1986

אליפות העולם בכדורסל נשים 1986 היא אליפות העולם בכדורסל נשים העשירית שאורגנה על ידי פיב"א ונערכה בברית המועצות בין 8 באוגוסט ל-17 באוגוסט 1986. ברית המועצות שזכתה ב-6 אליפויות תוך ניצחון ב-40 משחקים רצופים באליפויות העולם הפסידה במשחק הגמר לארצות הברית. זה סימן את סוף תקופה שליטה מוחלטת של נבחרת ברית המועצות במשחקים שנמשכה משנת 1959. לארצות הברית זה היה התואר שרביעי (לאחר הפסקה של כ-30 שנים). תחילה התקיים השלב המוקדם בשני בתים בו נקבעו הקבוצות שעלו למשחקים למקומות 1-4, 5-8 ו-9-12. בהמשך המשחקים נערכו בשיטת פליי-אוף. משחק הגמר משחק על המקום השלישי נתונים מאתר פיב"א
ג'ניפר סימפסון

ג'ניפר ברינגר-סימפסון (באנגלית: Jennifer Barringer-Simpson; נולדה ב-23 באוגוסט 1986) היא אתלטית אמריקאית, אלופת העולם (טגו 2011), פעמיים סגנית אלופת העולם (מוסקבה 2013 ולונדון 2017), בעלת מדליית ארד אולימפית (ריו דה ז'ניירו 2016), 6 פעמים אלופת ארצות הברית (2011, 2012, 2014–2017) ו-5 פעמים זכתה בתחרויות במסגרת ליגת היהלום בריצת 1500 מטר. נוסף לכך, היא 3 פעמים ברציפות אלופת ארצות הברית (2007–2009), 3 פעמים אלופת המכללות (2006, 2008 ו-2009) בריצת 3000 מטר מכשולים, אלופת ארצות הברית (2013) בריצת 5000 מטר וזוכה מייל השדרה החמישית (2011, 2013–2016). סימפסון נולדה וגדלה בוובסטר סיטי שבאיווה. היא למדה באוניברסיטת קולורדו. באולימפיאדת בייג'ינג (2008) סיימה סימפסון במקום תשיעי בריצת 3000 מטר מכשולים בתוצאה של 9:22.26 דקות. באליפות העולם שנערכה בברלין שבגרמניה באוגוסט אותה שנה סיימה סימפסון במקום החמישי בריצת 3000 מטר מכשולים בתוצאה של 9:12.50 דקות. באליפות העולם שנערכה בטגו שבקוריאה הדרומית ב-1 בספטמבר 2011 היא זכתה במדליית זהב בריצת 1500 מטר בתוצאה של 4:05.40 דקות, לפני האנה אינגלנד מבריטניה (4:05.68 דקות) ונטליה רודריגס מספרד (4:05.87 דקות). באולימפיאדת לונדון (2012) סיימה סימפסון אחרונה בשלב חצי הגמר בריצת 1500 מטר בתוצאה של 4:06.89 דקות ולא עלתה לריצת הגמר. באליפות העולם שנערכה במוסקבה שברוסיה באוגוסט אותה שנה זכתה סימפסון במדליית כסף בריצת 1500 מטר בתוצאה של 4:02.99 דקות, אחרי אבבה ארגאווי משוודיה (4:02.67 דקות) ולפני הלן אונסנדו אובירי מקניה (4:03.86 דקות) ולא הצליחה להגן על תוארה. באליפות העולם שנערכה בבייג'ינג שבסין באוגוסט אותה שנה היא סיימה במקום 11 בריצת 1500 מטר בתוצאה של 4:16.28 דקות. באולימפיאדת ריו דה ז'ניירו (2016) זכתה סימפסון במדליית ארד בריצת 1500 מטר בתוצאה של 4:10.53 דקות, אחרי פיית' קיפייגון מקניה (4:08.92 דקות) וגנזבה דיבאבה מאתיופיה (4:10.27 דקות). באליפות העולם שנערכה בלונדון שבבריטניה באוגוסט אותה שנה היא זכתה במדליית כסף בריצת 1500 מטר בתוצאה של 4:02.76 דקות, אחרי פיית' קיפייגון (4:02.59 דקות) ולפני קסטר סמניה מדרום אפריקה (4:02.90 דקות). ריצת 800 מטר: 2:00.45 דקות (2013) ריצת 1500 מטר: 3:57.22 דקות (2014) ריצת מייל: 4:19.98 דקות (2017) ריצת 3000 מטר: 8:29.58 דקות (2014) ריצת 3000 מטר מכשולים: 9:12.50 דקות (2013) ריצת 5000 מטר: 14:56.26 דקות (2009) מדיה וקבצים בנושא ג'ניפר סימפסון בוויקישיתוף אתר האינטרנט הרשמי של ג'ניפר סימפסון (באנגלית) ג'ניפר סימפסון, ברשת החברתית פייסבוק ג'ניפר סימפסון, ברשת החברתית אקס (טוויטר) ג'ניפר סימפסון, ברשת החברתית אינסטגרם ג'ניפר סימפסון, באתר olympedia.org ג'ניפר סימפסון, באתר התאחדות האתלטיקה הבין-לאומית ג'ניפר סימפסון, באתר ליגת היהלום ג'ניפר סימפסון, באתר נבחרת ארצות הברית באתלטיקה
פרנסואה דה מאלרב

פרנסואה דה מאלרב (בצרפתית: François de Malherbe‏; 1555 – 16 באוקטובר 1628) היה משורר ומבקר ספרותי צרפתי. דה מאלרב נולד בעיר קן שבנורמנדיה לאב שהיה שופט מחוזי. הוא למד בקן, בפריז, בהיידלברג ובבזל. בשנת 1576, עם סיום למודיו, נסע לפריז ונכנס לשירותו של אנרי השני דוכס אנגולם שהיה מושל פרובנס. הוא שימש כמזכירו בעיר אקס אן פרובנס ונישא שם ב-1581. ב-1586 פטרונו נפטר ודה מאלרב איבד את משרתו, אך חרז חרוזים שעבורם קיבל מענק כספי ניכר מאנרי השלישי מלך צרפת. הוא התגורר לחליפין בפרובנס ובנורמנדיה במשך כעשרים שנה. דה מאלרב המשיך לכתוב שירים ובשנת 1596 פרסם "שיר למלך אנרי הגדול" (אנרי הרביעי מלך צרפת). ב-1600 מארי דה מדיצ'י עברה באקס אן פרובנס בדרכה לנישואיה עם המלך אנרי הרביעי בפריז. דה מאלרב כתב לכבודה "שיר קבלת פנים למלכה מארי דה מדיצ'י", שהיה שירו החשוב הראשון. ב-1605 נסע לפריז והתקבל על ידי אנרי הרביעי שהזמין אצלו שיר על מנת לחגוג את המערכה הצבאית שלו בחבל לימוזן. דה מאלרב כתב את השיר "תפילה עבור המלך אנרי הגדול בצאתו ללימוזן". שיר זה זיכה אותו בתואר משורר החצר של המלך. ב-1610, אחרי שאנרי הרביעי נרצח בפריז, הפך דה מאלרב לבן חסותה של מארי דה מדיצ'י ולמשורר החצר של בנה, לואי השלושה עשר מלך צרפת. בשנת 1624, כאשר הקרדינל רישלייה נתמנה לשר הראשי של המלך לואי השלושה עשר, הפך דה מאלרב לבן חסותו של רישלייה שמינה אותו לגזבר אוצר המדינה. ב-1627, בנו של דה מאלרב, מארק אנטואן נהרג בדו-קרב. הוא עשה ככל שביכולתו להביא לדין את האשמים (החל משנת 1626 הפך הדו-קרב לבלתי חוקי בצרפת), אך נפטר ב-1628 בפריז. לשירתו של דה מאלרב נודעה השפעה רבה על הספרות הצרפתית. בהשפעתו התפתחו בהדרגה כללי השירה הקלאסית ששלטו בכיפה עד הופעתה של השירה הרומנטית. כמבקר ספרותי דה מאלרב דרש יתר שלמות ופשטות באוצר המילים ובחריזה. האקדמיה הצרפתית שנוסדה שבע שנים אחרי מותו הורכבה בחלקה מתלמידיו שאימצו את תפיסתו. המשורר והמבקר הספרותי ניקולה בואלו הרעיף עליו שבחים וכתב בספרו "אמנות הפיוט": "לבסוף הגיע דה מאלרב". לא זו בלבד שדה מאלרב היה אדון השירה, אלא גם אדון הלשון הצרפתית. מספרים כי לפני מותו נזף באחות רחמנייה מפני שאינה מדברת צרפתית כראוי. מדיה וקבצים בנושא פרנסואה דה מאלרב בוויקישיתוף פרנסואה דה מאלרב, באתר אנציקלופדיה בריטניקה (באנגלית)
אליפות העולם בכדורסל נשים 1990

אליפות העולם בכדורסל נשים 1990 היא אליפות העולם בכדורסל נשים ה-11 שאורגנה על ידי פיב"א ונערכה במלזיה בין ה-12 ביולי ל-22 ביולי 1990. ברית המועצות שזכתה ב-6 אליפויות תוך ניצחון ב-40 משחקים רצופים באליפויות העולם לא הצליחה להתברג לפלייאוף עליון. החל משנת 1957 הנבחרת הייתה מעומדת לזכייה בכל האליפויות וזכתה ב-6 מ-8 בהם השתתפה. זה הייתה ההופעה האחרונה של הנבחרת בעקבות פירוק ברית המועצות. ארצות הברית ניצחה בתחרות בפעם הרביעית בתולדות האליפות. תחילה התקיים השלב המוקדם בשני בתים בו נקבעו עולים לבית העליון (המשך התמודדות על מקומות 1-8) ובית התחתון (המשך התמודדות על מקומות 9-16). בבתים אלו הקבוצות חולקו ל-2 תת-בתים. זוג קבוצות חזקות מכל תת-הבית של הבית העליון המשיכו להתמווד על מקומות 1-4 בשיטת פלייאוף. משחק הגמר משחק על המקום השלישי נתונים מאתר פיב"א
מאמץ

מַאמץ הוא המונח המתאר כל הפעלה מכוונת של אמצעי כלשהו, בזמן נתון, מתוך כוונה להשיג דבר מה. אולם האם התכוונתם ל... מאמץ גופני מאמץ נפשי מאמץ (הנדסה) הורה מְאַמֵּץ
פוטוקרטיטיס

פוטוקרטיטיס היא דלקת קרנית העין כתוצאה מחשיפה לקרינת אור מסוג על-סגול B ‏(UVB). זוהי למעשה כווייה של הקרנית שהיא החלק השקוף על גלגל העין. נקראת גם הבזקי הרתכים (welder's flash) או עיוורון שלג (snow blindness). יכול להיגרם כתוצאה מהשתקפות חזקה של אור השמש על גבי מים צלולים, שלג, זכוכיות, בעת ליקוי חמה וכן מכל מקור מלאכותי של קרינת UVB, כגון מיטות שיזוף, רתכות, נורות הלוגן, הבזקים של מצלמות וכדומה. בצביעה פלואורסצנטית תחת אור כחול ניתן לראות כיבים בקרנית. התסמינים כוללים כאב, דמעת, אדמומיות, כאבי ראש, עפעפיים נפוחים, פרכוס עפעפיים (עפעוף בלתי נשלט של העפעף, Blepharospasm), רגישות לאור (פוטופוביה), ראיית הילה מסביב למקורות אור וראייה מעורפלת. יכול לכלול גם אובדן ראייה זמני ותחושה של הימצאות חול בעין. התסמינים יכולים להתפתח תוך כ-6-12 שעות לאחר החשיפה. בדרך כלל התופעה חולפת לאחר ריפוי טבעי שאורך כ-18-48 שעות. הטיפול נועד להקלה בתסמינים: תמיסות אנטיביוטיות למניעת סיבוכים, טיפות עיניים משככות כאבים ושמירה על העפעף סגור- ניתן אפילו על ידי פלסטרים. מניעה כוללת שימוש במשקפי שמש בעלי הגנה נגד קרינת UVB. מומלץ על שימוש במשקפיים בעלות מגני צדדים למניעת כניסת קרינה מצידי הראש. ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
פער לייבניץ

פער לייבניץ (באנגלית: Leibniz's gap) הוא מונח בפילוסופיה של התודעה שנעשה בו שימוש כדי להתייחס לבעיה העקרונית שמחשבות לא ניתנות לצפייה או להבנה על ידי התבססות אך ורק על בחינת תכונות מוחיות, אירועים ותהליכים פיזיים. כאן המילה "פער" היא מטפורה לתת-שאלה של בעיית הגוף ונפש עליה יש לענות כדי להגיע להבנה טובה יותר של התודעה ותופעות נוצרות (emergent phenomena) קשורות. תאוריה שתוכל ליצור התאמה מלאה בין תופעות מוחיות לתופעות פסיכולוגיות "תגשר על הפער". המונח נקרא על שם גוטפריד לייבניץ שהציג לראשונה את הבעיה בעבודתו המונאדולוגיה מ-1714. הפסקה הבאה של לייבניץ, מתוך עבודה זו, מתארת את הפער: "מן ההכרח הוא להתוודות, שתהליכי התפיסה, וכל מה שנגזר מהם, לא ניתנים להסבר ממצה באמצעות תהליכים מכניים, הווה אומר, באמצעות מספרים ותנועות, ואם נניח לשם דוגמא, שהיה קיים מנגנון מכני כה מורכב שביכולתו לחשוב, להרגיש ולתפוס, אז יכולנו להניח גם שניתן להיכנס אליו כמו לתוך טחנת רוח. מובטח הדבר איפוא, שכאשר נבקר אותה, כל מה שנמצא הוא רק חתיכות של חומר שדוחפות אחת את השנייה, אבל לא נמצא דבר שיכול להסביר תפיסה. את זאת יש לחפש, לא בדבר המורכב או במכונה, אלא במרכיב (substance) הפשוט." לייבניץ עצמו חיפש לגשר על הפער באמצעות מושג המונאדות, אותן הציג באופן כזה שיאפשר להסביר את הקיום של נשמות בלתי חומריות ונצחיות. אף על פי כן, נעשה שימוש בפער של לייבניץ הן בתורות מטריאליסטיות והן בתורות דואליסטיות. זה הוביל מדענים מסוף המאה ה-19 למסקנה ששיטות הפסיכולוגיה חייבות להיבנות על בסיס אינטרוספקציה; כך האינטרוספקציוניזם נולד. התאוריה החישובית של התודעה מנסה לענות על הבעיה שהציג לייבניץ באמצעות ניתוח פונקציונלי של המוח והתהליכים שהוא מבצע. כיום המונח "הפער של לייבניץ" עדיין נמצא בשימוש נרחב בדיונים מדעיים שכן בעיית הגוף ונפש רחוקה מפתרון. פילוסופיה של הנפש גוטפריד וילהלם לייבניץ
רופא כללי

רופא כללי הוא אדם בעל תואר דוקטורט ברפואה, M.D. לאחר שסיים לימודי רפואה וקיבל רישיון לעסוק ברפואה קונבנציונלית במדינה אחת או יותר, אך בחר מסיבותיו שלו, שלא להמשיך למסלול התמחות ספציפי ברפואה. כלומר, רופא ללא התמחות רפואית. בישראל, כל הרופאים הכלליים רשומים בפנקס הרופאים של משרד הבריאות הישראלי. העיסוק ברפואה כללית מעט שונה מעיסוק ברפואה עם מומחיות לתחום מסוים – בכל הנוגע לרישום תרופות, על רופא כללי חלות פחות הגבלות חוקיות ומנהלתיות החלות על רופאים מומחים מסוימים והוא רשאי לרשום תרופות בצורה חופשית יותר ותחת פיקוח מועט יותר. על הרופא הכללי חלות הגבלות הנוגעות לביצוע ניתוחים ואין לו סמכות לבצע, במישרין או בעקיפין, ניתוחים רבים השמורים בלבד לרופאים מההתמחויות השונות. עיסוקו של רופא כללי דומה יחסית לעיסוקם של רופא פנימי ורופא משפחה אך אלו בניגוד לרופא כללי עברו התמחות שכן רפואה פנימית ורפואת משפחה הן התמחויות בתחום הרפואה. על פי הגדרות משרד העבודה בישראל, תחומי העיסוק של רופא כללי הם קידום הבריאות, מניעה וזיהוי של בריאות לקויה, אבחון מחלות וטיפול בהן וקידום החלמה ממחלות גופניות ונפשיות ומבעיות בריאותיות מכל הסוגים בקרב בני אדם מכל הסוגים, ללא תלות בגיל, במגדר או בסוג הבעיה הבריאותית. מדיה וקבצים בנושא רופא כללי בוויקישיתוף רופאים כלליים, דף שער בספרייה הלאומית משרד העבודה, רפואה כללית, באתר עבודאטה ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
פאסי (סבואה עילית)

פאסי (בצרפתית: Passy) היא קומונה במחוז סבואה עילית שבחבל אוברן-רון-אלפ שבדרום-מזרח צרפת. בתחומי הקומונה ממוקם אגם ור. מדיה וקבצים בנושא פאסי בוויקישיתוף אתר האינטרנט הרשמי של פאסי (בצרפתית) ערך זה הוא קצרמר בנושא יישובים ובנושא צרפת. אתם מוזמנים לתרום לוויקיפדיה ולהרחיב אותו.
אנסי

אנסי (בצרפתית: Annecy) היא העיר הגדולה ביותר בסבואה עילית שבחבל אוברן-רון-אלפ שבדרום-מזרח צרפת. העיר שוכנת בקצהו הצפוני של אגם אנסי והיא נמצאת כ-35 ק"מ דרום-מערבית לז'נבה. עקב מחסור בקרקעות זמינות נשארה אוכלוסיית העיר יציבה עם השנים. בשנת 2013 התגוררו בגבולות העיר 52,029 תושבים. עם זאת, במטרופולין שלה גרים 221,000 תושבים. העיר מכונה "ונציה של הרי האלפים", בגלל נהר התיו העובר בה ומתפצל לשתי תעלות בעיר. במהלך המאה ה-14 עברה השליטה באזור מרוזנות ז'נבה לרוזנות סבויה. בשנת 1434 הפכה העיר לבירתו של מחוז סבויה, מעמד שנשמר בזמן שלטונם של בית ז'נבה-נאמור עד שנת 1659. חשיבותה של העיר גברה לאחר הרפורמציה הקלוויניסטית של ז'נבה, אז הפכה למקום מושבו של הבישוף של ז'נבה. אנסי הייתה עיר מושבו של פרנציסקוס מסאל, ומשכך שימשה מוקד להתחזקות הקתולית בסביבה בתקופת הקונטרה-רפורמציה. ב-1860 סופח אזור סבויה והעיר הפכה לחלק מצרפת. מאז סוף המאה ה-19 הפכה העיר למרכז תיירותי. קרבתה לאגם והתעלות העוברות בה עזרו בהפיכתה לאתר תיירות פופולרי, בנוסף לסביבה ההררית הפסטורלית והקרבה לאתרי סקי רבים. המדיניות הסביבתית העירונית הצליחה לשמור על 40.3% מהשטחים הירוקים, והעיר קיבלה בשנת 2015 את פרס "פרח הזהב" הניתן לתשע הערים הצרפתיות הפורחות ביותר. מאז 1960 מתקיים בעיר הפסטיבל הבינלאומי לאנימציה של אנסי, המתארח במרכז התרבות בונליו. בתקופת השואה הייתה אנסי נקודת מעבר לעשרות אלפי יהודים שביקשו לברוח מצרפת הכבושה לשווייץ. בעקבות הקמתה של אוניברסיטת סבואה בשנת 1973 הפכה העיר למרכז אקדמי. Palais de l'Isle jail בלילה טירת אנסי תעלה העוברת בעיר מראה בתעלה אגם אנסי על סיפורה של פליטה יהודיה שעברה באנסי בדרך לשווייץ, באתר יד ושם מדיה וקבצים בנושא אנסי בוויקישיתוף אתר האינטרנט הרשמי של אנסי אורנה בן חיים, חופשה קיצית באגם אנסי, באתר ynet, 9 ביולי 2018 אנסי, באתר אנציקלופדיה בריטניקה (באנגלית) אנסי (צרפת), דף שער בספרייה הלאומית אנסי, ברשת החברתית אינסטגרם אנסי, ברשת החברתית LinkedIn אנסי, סרטונים בערוץ היוטיוב נטע קלימי עילם, ‏אנסי – ונציה של האלפים, באתר GoTravel ערך זה הוא קצרמר בנושא יישובים בצרפת. אתם מוזמנים לתרום לוויקיפדיה ולהרחיב אותו.
ברנולי

האם התכוונתם ל... משפחת ברנולי – משפחה שווייצרית, שהוציאה מקרבה מתמטיקאים נודעים במשך שלושה דורות יאקוב ברנולי – (1654–1705), מתמטיקאי שווייצרי יוהאן ברנולי – (1667–1748), מתמטיקאי שווייצרי, אחיו של יאקוב ברנולי דניאל ברנולי – (1700–1782), מתמטיקאי הולנדי-שווייצרי, בנו של יוהאן ברנולי ניקולאס ברנולי ה-II – מתמטיקאי שווייצרי, בנו של יוהאן ברנולי מספרי ברנולי – סדרת מספרים אשר מופיעה בהקשרים שונים בתורת המספרים משוואת ברנולי – משוואה בהידרודינמיקה עקרון ברנולי (על שם דניאל ברנולי) - עיקרון שימושי בתעופה כלל לופיטל – בחשבון אינפיניטסימלי, כלל המסייע בחישוב גבולות; מכונה גם "כלל ברנולי", על שם יוהאן ברנולי, שהיה הראשון שגילה אותו הנחת ברנולי-אוילר – תחום בתורת האלסטיות אי שוויון ברנולי – אי שוויון ידוע באנליזה מתמטית נוסחת ברנולי – נוסחה למקרים ספציפיים בהסתברות התפלגות ברנולי – פילוג בינארי בהסתברות ברנלי